Tøyen

Tøyen er et strøk i indre by i Oslo, som ligger delvis i bydel Gamle Oslo og delvis i bydel Grünerløkka.

 Avgrensning 
mini|left|Kart over Tøyenløftet som inneholder deler av strøket Kampen og nabolaget Enerhaugen i Bydel Gamle Oslo. Nøyaktig avgrensning av Tøyen er omstridt.
Strøket ligger nord for Urtegata og Åkebergveien, øst for Lakkegata og Sars' gate, sør for Telavåggata (inkludert), og vest for Gjøvikbanen – deretter Økernveien – deretter Kjølberggata.

Dermed grenser Tøyen til Grønland i sør, Sofienberg i vest, Ola Narr i nord, Lille Tøyen og Kampen i øst, mens nabolaget Enerhaugen og parken Tøyenparken ligger i strøket.

 Historie 
mini|left|Munchmuseet lå tidligere på Tøyen, vest for Tøyenparken, ikke langt fra Botanisk museum og Tøyenbadet.
miniatyr|Flyfoto med grøntområdene i Botanisk hage og Tøyenparken sentralt (2015)
Navnet Tøyen kommer av norrønt  Tǫðin eller Taðvin, sammensatt av tað (= gjødsel) og vin (= eng, mark).http://www.nhm.uio.no/om/bygninger/hovedgarden/ Gårdsnavn med endelsen -vin stammer ofte fra de første århundrene e.Kr.
Tøyen hovedgård kan som en av Oslo-områdets mange vin-gårder, trolig dateres like langt tilbake. På 1600-tallet var gården eid av Norges kansler Jens Bjelke. Den nåværende hovedbygningens eldste deler er fra før 1700. I 1811 ble gården skjenket av kongen til det nyopprettede Kgl. Frederiks Universitet. En del av eiendommen ble senere utlagt til botanisk hage og naturhistoriske muséer, og det ble bygget boliger for universitetets professorer («professorløkkene»). Med slike løkker kunne professorene dyrke grønnsaker og holde kyr. Løkker med kyr var vanlig i Christiania på den tiden fordi omsetningen av fersk melk var dårlig organisert.Dag og Tid, 3. august 2012, s.18. Kongen ville forpakte bort jorda og regjeringen ville selge for å skaffe inntekter til universitetet. Det var ti løkker på Tøyen, hver på omkring 40 dekar. Etter 1835 bygget tre professorer bolig på sin løkke, Christen Heibergs sommervilla står fortsatt.Dag og Tid, 3. august 2012, s.18. I begynnelsen av 1820-årene ble det også vurdert å bygge Det kongelige slott på Tøyen.

 Dagens Tøyen 
mini|Tøyen er et område av Oslo med høy andel av muslimske innvandrere. Bildet viser Central Jamaat-e Ahl-e Sunnat i Urtegata.

Bygningsmassen er for det meste dominert av eldre bygårder (murbyen), bygget etter at Universitetet utparsellerte sin eiendom Tøyen hovedgård fra 1870-årene, og nyere blokker. Tøyenbekken, mellom Botanisk hage og Grønland, har gammel forstadsbebyggelse i tre. Munchmuseet lå mellom Tøyenparken i øst og Botanisk hage i vest før det flyttet til Bjørvika i 2021. I Tøyenparken, mellom Tøyen, Ola Narr og Lille Tøyen ligger Tøyenbadet. Offentlig Tannlegevakt lå på Tøyen fram til 2006 før den ble flyttet til Oslo Sentrum.

Tøyen er blant de tettest befolkede områdene i Oslo. Det er en multikulturell bydel med mennesker fra Asia, Afrika, Amerika og Øst-Europa. I sentrum av Tøyen ligger Tøyen Torg, tidligere kjent som Tøyensenteret. Tøyen Torg er stadig under endring og antallet restauranter, utesteder, kafeer og butikker øker raskt. Det gamle postkontoret er omgjort til et utested ved samme navn og er til nå Tøyen Torgs største utested med egen scene.

 Fremtidens Tøyen 
Tøyenløftet
28. mai 2013 ble det besluttet at Munchmuseet skulle flyttes til Bjørvika. Som kompensasjon til bydelen skulle det satses stort på Tøyen i en femårs periode. Partiene Høyre, Venstre, KrF og SV inngikk «Avtale om Munchmuseet og utvikling av Tøyen» som forplikter partiene til å gjennomføre en rekke tiltak for å forbedre bo- og oppvekst-forholdene på Tøyen. De viktigste beslutningene ved Tøyenløftet ble:

 Tøyen Vitenpark, med et nytt vitensenter, etableres.
 Partiene ønsker også å gå i dialog med Norsk teknisk museum om samlokalisering med byens nye vitensenter på Tøyen.
 Vitenparken, som også inkluderer Botanisk hage og Universitetets museer, skal bidra til å gjøre Tøyen skole til en pionér innen naturfag, miljøfag og estetiske fag.
 Tøyen skole skal ha utvidede åpningstider fra høsten 2013 og elevene skal tilbys gratis kjernetid i SFO og få halv pris på Tøyenbadet fra 2014.
 Satsingen underbygges av at Oslo musikkskole skal øke sin kapasitet med 700 nye plasser, blant annet gjennom etablering av en ny kulturstasjon på Tøyen.
 Tøyen Torg og Tøyen T-banestasjon skal rustes opp.
 Antallet kommunale boliger på Tøyen reduseres, men det skal etableres netto minst 600 nye kommunale leiligheter i Oslo frem til 2017.
 Det skal bygges nytt badeland i kommunal regi på Tøyen, som planlegges ferdigstilt samtidig med det nye Munchmuseet.
 Det etableres et sammenhengende grønt- og parkdrag over Finnmarksgata og en ny friluftsscene i området.

Tøyenkampanjen
mini|Ett av veggmaleriene på Tøyen, Kolstadgata
I 2011 ble det startet en åpen kampanje, Tøyenkampanjen, blant beboerne på Tøyen som en reaksjon på at nabolaget i flere år hadde vært inne i en negativ spiral. Tøyenkampanjen har siden den gang bl.a. arrangert Tøyenfester, bakgårdsmarkeder og organisert veggmalerier sammen med foreningen Urban Samtidskunst. Urban Samtidskunst ønsker at Tøyen skal bli Nordens største utendørsgalleri og flere internasjonale kunstnere har dekorert gavlvegger på Tøyen og omliggende bydeler.

Grønland og Nedre Tøyen beboerforening (Grønland beboerforening) 

Grønland og Nedre Tøyen beboerforening har eksistert siden 1997 og er en velforening som arbeider med viktige saker knyttet til bomiljø og oppvekstmiljø barn og unge. 

 Referanser 

 Eksterne lenker 

 Naturhistorisk museum
 Botanisk hage
 Munch-museet
 Tøyen og Nedre Kampen Vel
 Grønland beboerforening (Grønland og Nedre Tøyen Beboerforening)
 Tøyenkampanjen
 Løft Tøyen 

Kategori:Tøyen (Oslo)